

 **Ministerstvo pôdohospodárstva a rozvoja vidieka SR**

**Schéma štátnej pomoci**

**na prevenciu, kontrolu a eradikáciu chorôb zvierat**

**JÚL 2025**

**OBSAH SCHÉMY**

[A. Preambula 3](#_Toc196380332)

[B. Právny základ a súvisiace predpisy 3](#_Toc196380333)

[C. Účel pomoci 4](#_Toc196380334)

[D. Poskytovateľ pomoci, vykonávateľ schémy a poskytovateľ dotovanej služby 4](#_Toc196380335)

[E. Príjemca pomoci 7](#_Toc196380336)

[F. Rozsah pôsobnosti schémy 8](#_Toc196380337)

[G. Oprávnené projekty 9](#_Toc196380338)

[H. Oprávnené náklady 9](#_Toc196380339)

[I. Forma pomoci 10](#_Toc196380340)

[J. Výška a intenzita pomoci 11](#_Toc196380341)

[K. Stimulačný účinok 11](#_Toc196380342)

[L. Podmienky poskytovania pomoci 11](#_Toc196380343)

[M. Kumulácia pomoci 13](#_Toc196380344)

[N. Mechanizmus poskytovania pomoci 14](#_Toc196380345)

[O. Rozpočet 15](#_Toc196380346)

[P. Transparentnosť a monitorovanie 16](#_Toc196380347)

[Q. Kontrola a  audit 17](#_Toc196380348)

[R. Platnosť a účinnosť schémy 18](#_Toc196380349)

[S. Prílohy 18](#_Toc196380350)

# Preambula

**A.1.** Schéma štátnej pomoci na prevenciu, kontrolu a eradikáciu chorôb zvierat (ďalej len „schéma“) je vypracovaná v súlade s platnými pravidlami Európskej únie (ďalej len „EÚ“) upravujúcimi poskytovanie štátnej pomoci (ďalej len „pomoc“).

**A.2.** Schéma je vypracovaná podľa Oznámenia Komisie - Usmernenia o štátnej pomoci v odvetviach poľnohospodárstva a lesného hospodárstva a vo vidieckych oblastiach (2022/C 485/01) v platnom znení. Schéma je tiež vypracovaná v súlade so zákonom
č. 277/2023 Z. z. o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov.

**A.3.** Predmetom schémy je poskytovanie pomoci poľnohospodárskemu podniku[[1]](#footnote-1)) (ďalej len „podnik“) na náklady na prevenciu, kontrolu a eradikáciu chorôb zvierat. Pomoc poskytovaná všetkým podnikom pôsobiacim v poľnohospodárskej prvovýrobe[[2]](#footnote-2)) na náklady na prevenciu, kontrolu a eradikáciu chorôb zvierat je zlučiteľná s vnútorným trhom v zmysle článku 107 ods. 3 písm. c) Zmluvy o fungovaní Európskej únie (ďalej len „ZFEÚ“), ak je v súlade s podmienkami stanovenými v časti I kapitole 3 a v bodoch 360 až 378 Usmernení o štátnej pomoci v odvetviach poľnohospodárstva a lesného hospodárstva a vo vidieckych oblastiach v platnom znení.

**A.4.** Cieľom poskytnutia pomoci je udržanie hospodárskej činnosti poľnohospodárskeho podniku, ktorá môže byť ohrozená výskytom chorôb zvierat.

# Právny základ a súvisiace predpisy

Právnym základom pre poskytovanie pomoci sú:

1. Oznámenie Komisie – Usmernenia o štátnej pomoci v odvetviach poľnohospodárstva a lesného hospodárstva a vo vidieckych oblastiach (2022/C 485/01) v platnom znení (ďalej len „Usmernenia“);
2. Príloha I. nariadenia Komisie (EÚ) 2022/2472 zo 14. decembra 2022, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108 Zmluvy o fungovaní Európskej únie v platnom znení (ďalej len „príloha I nariadenia Komisie“);
3. Nariadenie Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov v platnom znení (ďalej len „nariadenie č. 1143/2014“);
4. Nariadenie Európskeho parlamentu a Rady (EÚ) 2016/429 z 9. marca 2016
o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) v platnom znení (ďalej len „nariadenie 2016/429“);
5. Nariadenie Európskeho parlamentu a Rady (EÚ) č. 2021/690 z 28. apríla 2021, ktorým sa zriaďuje Program pre vnútorný trh, konkurencieschopnosť podnikov vrátane malých a stredných podnikov, oblasť rastlín, zvierat, potravín a krmív a európsku štatistiku (Program pre jednotný trh) a ktorým sa zrušujú nariadenia (EÚ) č. 99/2013, (EÚ) č. 1287/2013, (EÚ) č. 254/2014 a (EÚ) č. 652/2014 v platnom znení (ďalej len „nariadenie 2021/690“);
6. Zákon č. 277/2023 Z. z. o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov (ďalej len „zákon č. 277/2023 Z. z.“);
7. Zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon č. 280/2017 Z. z.“);
8. Zákon č. 39/2007 Z. z. z 12. decembra 2006 o veterinárnej starostlivosti v znení neskorších predpisov (ďalej len „zákon č. 39/2007 Z. z.“);
9. Zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) (ďalej len „zákon o štátnej pomoci“) ;

 Osobitné predpisy súvisiace s poskytovaním pomoci podľa tejto schémy:

1. Zákon č. 523/2004 Z. z. o rozpočtových pravidlách verejnej správy a zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“);
2. Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole a audite“).
3. Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov (ďalej len „zákon proti byrokracii“).

# Účel pomoci

Účelom poskytovania pomoci podľa tejto schémy je podporiť podnik pri prevencii, kontrole a eradikácii chorôb zvierat podľa oddielu 1.2.1.3. Usmernení.

# D. Poskytovateľ pomoci, vykonávateľ schémy a poskytovateľ dotovanej služby

**D.1.** **Poskytovateľ pomoci:**

Ministerstvo pôdohospodárstva a rozvoja vidieka SR (ďalej len „ministerstvo“)

Dobrovičova ul. č. 12

Bratislava 812 66

Slovenská republika

Tel.: + 421 2 59 266 111

Webové sídlo: [www.land.gov.sk](http://www.land.gov.sk/), Podpory – výzvy – Štátna pomoc

e-mail: info@land.gov.sk

Pôsobnosť ministerstva je ustanovená zákonom č. 575/2001 Z. z. o organizácii činnosti vlády
a organizácii ústrednej štátnej správy v znení neskorších predpisov.

Kompetencie ministerstva v oblasti poskytovania pomoci sú ustanovené v § 5 ods. 2 písm. m) a o) až s) zákona č. 280/2017 Z. z.

**D.2. Vykonávateľ schémy a poskytovateľ dotovanej služby:**

Štátna veterinárna a potravinová správa Slovenskej republiky (ďalej aj „ŠVPS SR“ alebo „vykonávateľ schémy“)

Botanická 17

Bratislava 842 13

Slovenská republika

Tel.: + 421 2 602 57 211

Webové sídlo: [www.svps.sk](http://www.svps.sk/)

e-mail: sekretariat-UR@svps.sk

A) ŠVPS SR je orgánom štátnej správy v zmysle zákona č. [39/2007](http://www.svssr.sk/legislativa/default.asp) Z. z.

ŠVPS SR je rozpočtová organizácia, ktorá je finančnými vzťahmi zapojená na rozpočet ministerstva.

ŠVPS SR bola zriadená (z oblastnej veterinárnej správy so sídlom v Bratislave) v roku 1969 ako Štátna veterinárna správa ministerstva poľnohospodárstva a výživy SSR. Po postupoch v reštrukturalizácii štátnej správy bol zmenený názov Štátnej veterinárnej správy zákonom č. 23/2002 Z. z., ktorý mení a dopĺňa zákon č. 152/1995 Z. z. o potravinách na Štátnu veterinárnu a potravinovú správu SR. Postavenie ŠVPS SR bolo v roku 2007upravené zákonom č. 39/2007 Z. z.

Úlohy ŠVPS SR sú presne zadefinované v § 6 zákona č. 39/2007 Z. z. Zabezpečuje financovanie 40 regionálnych veterinárnych a potravinových správ (ďalej len „RVPS“) a Ústavu štátnej kontroly veterinárnych biopreparátov a liečiv Nitra. Do jej pôsobnosti patria 3 hraničné kontrolné stanice Bratislava letisko, Čierna nad Tisou a Vyšné Nemecké.

Podľa § 8 zákona č. 39/2007 Z. z. RVPS je rozpočtová organizácia, ktorá je finančnými vzťahmi zapojená na rozpočet ŠVPS SR. Sídla RVPS a ich územné obvody sú uvedené v prílohe č. 2 zákona č. 39/2007 Z. z.

Príspevkové organizácie v priamej riadiacej pôsobnosti ŠVPS SR sú:

* Inštitút vzdelávania veterinárnych lekárov Košice,
* Štátny veterinárny a potravinový ústav (Veterinárne a potravinové ústavy Bratislava, Dolný Kubín a Košice, Veterinárny ústav Zvolen).

ŠVPS SR zabezpečuje hospodárenie s prostriedkami verejnej správy v oblasti účtovníctva, mzdovej politiky a na úseku správy majetku štátu a investícií, rozpisuje rozpočet a realizuje rozpočtové opatrenia rozpočtovým organizáciám, ktoré riadi, zabezpečuje za organizáciu tok informácií do informačného systému Štátnej pokladnice, koordinuje a metodicky riadi činnosť na úseku rozpočtovania a financovania rozpočtových a príspevkových organizácií v riadení Štátnej veterinárnej a potravinovej správy Slovenskej republiky, metodicky riadi a koordinuje financovanie úradných kontrol, realizuje financovanie programov eradikácie, monitorovania
a kontrol chorôb spolufinancovaných EÚ.

ŠVPS SR, RVPS a ostatné organizácie v pôsobnosti ŠVPS SR, t.j. Ústav štátnej kontroly veterinárnych biopreparátov a liečiv, hraničné kontrolné stanice a príspevkové organizácie v riadiacej pôsobnosti ŠVPS SR sa ďalej v tejto schéme budú označovať ako „ŠVPS SR“.

ŠVPS SR má na úseku zdravia zvierat vypracovaných niekoľko národných programov na eradikáciu, kontrolu alebo prieskum chorôb zvierat v Slovenskej republike a pripravuje ďalšie národné programy. Základnými dokumentami na úseku zdravia zvierat sú národné programy eradikácie nákaz, národné pohotovostné plány a Plán veterinárnej prevencie a ochrany štátneho územia Slovenskej republiky (ďalej len „Programy“) na príslušný rok, zverejnené na webovom sídle ŠVPS SR.

V zmysle § 12 ods. 2 písm. f) zákona č. 39/2007 Z. z., úradný veterinárny lekár vykonáva veterinárne preventívne opatrenia a ošetrenie zvierat. V rámci výkonu štátnych veterinárnych činností úradný veterinárny lekár odoberá vzorky.

Podľa § 13 ods. 2 písm. a) zákona č. 39/2007 Z. z., súkromný veterinárny lekár je oprávnený uzatvoriť zmluvu s ŠVPS SR na vykonávanie určitých štátnych veterinárnych činností, vrátane vykonávania národných programov prevencie a eradikácie. Výšku úhrady za vykonanie štátnych veterinárnych činností veterinárnymi lekármi ustanovuje nariadenie vlády Slovenskej republiky č. 107/2008 Z. z. z 12. marca 2008 o úhrade za vykonanie štátnych veterinárnych činností súkromnými veterinárnymi lekármi.

B) Podľa § 6 ods. 2 písm. bf) zákona č. 39/2007 Z. z., ŠVPS SR vykonáva úlohy spojené s poskytovaním pomoci, ak ju na to poverí ministerstvo podľa § 12 ods. 15 zákona
č. 280/2017 Z. z. alebo podľa § 8 ods. 8 zákona č. 277/2023 Z. z.

C) ŠVPS SR plní v rámci tejto schémy aj úlohu poskytovateľa dotovanej služby.

ŠVPS SR je poskytovateľom dotovanej služby pre podnik, ak ide o zabezpečenie týchto oprávnených činností:

 Preventívne opatrenia:

a) opatrenia biologickej bezpečnosti vrátane opatrení na prevenciu inváznych nepôvodných druhov (bod H.3. písm. a);

b) zdravotné kontroly (bod H.3. písm. b);

c) analýzy vrátane diagnostiky *in-vitro* (bod H.3. písm. c);

d) testy a iné skríningové opatrenia vrátene testov TSE a BSE (bod H.3. písm. d);

e) nákup, skladovanie, podávanie a distribúciu očkovacích látok, liekov, látok na liečbu zvierat a biocídnych výrobkov (bod H.3. písm. e);

f) preventívne zabíjanie alebo utratenie zvierat, prípadne likvidáciu živočíšnych výrobkov (bod H.3. písm. f);

 g) čistenie, dezinfekcia a odmorenie prevádzky a vybavenia, a to na základe epidemiológie a vlastností patogénu alebo vektora (bod H.3. písm. g).

Kontrolné a eradikačné opatrenia

a) testy a iné skríningové opatrenia v prípade chorôb zvierat vrátane testov TSE a BSE (bod H.4. písm. a);

b) nákup, skladovanie, podávanie (resp. aplikáciu) a distribúciu vakcín, liekov, prípravkov na liečbu zvierat (bod H.4. písm. b);

c) zabíjanie alebo utratenie a likvidácia zvierat, prípadne likvidácia výrobkov, ktoré sú s nimi spojené, vrátane tých, ktoré uhynú alebo boli zničené v dôsledku vakcinácie alebo iných opatrení nariadených príslušným orgánom Slovenskej republiky (ŠVPS SR), ako aj čistenie a dezinfekcia alebo odmorenie prevádzky a vybavenia (bod H.4. písm. c);

 d) nákup, uskladnenie, zavádzanie a distribúcia pascí alebo iného vybavenia na boj proti inváznym nepôvodným druhom živočíchov (bod H.4. písm. d).

Tieto činnosti zabezpečuje ŠVPS SR priamo v rámci svojich kapacít alebo v rámci kapacít organizácií v priamej riadiacej pôsobnosti ŠVPS SR alebo prostredníctvom súkromných veterinárnych lekárov podľa § 13 ods. 2 písm. a) zákona č. 39/2007 Z. z.

Ak ŠVPS SR zabezpečuje vykonávanie dotovaných služieb v prospech podniku prostredníctvom dodávateľských firiem, postupuje pri výbere týchto firiem podľa zákona
č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**D.3.** Ministerstvo, v súlade s § 7 ods. 3 zákona o štátnej pomoci v súlade s § 5 odsek 2 písm. q) v spojení s § 12 ods. 15 a 17 zákona č. 280/2017 Z. z. a v súlade s § 8 ods. 8 zákona č. 277/2023 Z. z., poveruje ŠVPS SR, aby v jeho mene vykonávala činnosti uvedené v tejto schéme.

# E. Príjemca pomoci

**E.1.** Oprávneným konečným príjemcom pomoci (ďalej len „príjemca pomoci[[3]](#footnote-3))“) je podnik podľa článku 107 ods.1 ZFEÚ, t. j. každý subjekt, ktorý vykonáva hospodársku činnosť bez ohľadu na právny status[[4]](#footnote-4)) a spôsob financovania. Hospodárska činnosť je činnosť spočívajúca v ponuke tovarov a/alebo služieb na trhu[[5]](#footnote-5)).

**E.2.** Príjemcom pomoci je mikropodnik, malý alebo stredný podnik (ďalej len „MSP“) pôsobiaci v poľnohospodárskej prvovýrobe, ktorý spĺňa kritériá uvedené v prílohe I nariadenia Komisie (bod S.1. schémy), ako aj veľký podnik pôsobiaci v poľnohospodárskej prvovýrobe, ktorý nespĺňa kritériá uvedené v prílohe I nariadenia Komisie.

**E.3.** Príjemcom pomoci je podnik, ktorým je slovenská alebo zahraničná fyzická osoba alebo právnická osoba so sídlom výrobnej prevádzky v SR, vykonávajúca chov hospodárskych zvierat ako hospodársku činnosť.

# F. Rozsah pôsobnosti schémy

**F.1**. Tátoschéma sa neuplatňuje:

1. ak je poskytnutie pomoci podmienené povinnosťou príjemcu pomoci používať domáce výrobky alebo služby,
2. ak sa obmedzuje možnosť príjemcu pomoci využívať výsledky výskumu, vývoja a  inovácií v iných členských štátoch.
3. ak je pomoc poskytovaná na činnosti súvisiace s vývozom do tretích krajín alebo členských štátov, ktorá by priamo súvisela s vyvážanými množstvami, pomoc podmienenú uprednostnením domáceho tovaru pre dovážaným tovarom, ani pomoc na vytvorenie a prevádzkovanie distribučnej siete alebo krytie iných výdavkov spojených s vývoznými činnosťami.
4. na pomoc v prospech poľnohospodárskych výrobkov v zmysle prílohy 1 k Dohode WTO o poľnohospodárstve, ktorá predstavuje vývoznú subvenciu podľa vymedzenia v uvedenej dohode. Podobne sa neuplatňuje na pomoc v prospech takýchto výrobkov, ktorá predstavuje finančnú podporu vývozu poskytovanú vládou alebo štátnym orgánom v rozsahu pôsobnosti ministerského rozhodnutia prijatého vo WTO
19. decembra 2015 o hospodárskej súťaži v oblasti vývozu[[6]](#footnote-6)), ak nie je v súlade s príslušnými požiadavkami odseku 15 uvedeného rozhodnutia týkajúcimi sa maximálnej lehoty splatnosti a samofinancovania.

Ak podnik pôsobí vo vylúčených sektoroch, a zároveň v sektoroch, ktoré patria do rozsahu pôsobnosti tejto schémy, táto schéma sa uplatňuje na pomoc poskytovanú v súvislosti so sektormi v pôsobnosti tejto schémy alebo na činnosti v pôsobnosti tejto schémy pod podmienkou, že príjemca pomoci zabezpečí (a vykonávateľ schémy overí) prostredníctvom primeraných prostriedkov, ako je oddelenie činností alebo rozlíšenie nákladov, aby činnosti vykonávané vo vylúčených sektoroch neboli podporované z pomoci poskytnutej v súlade s touto schémou.

**F.2.** Podľa tejto schémy je možné v zmysle časti I. kapitoly 2. článku 2.2 bod 23 Usmernení poskytnúť pomoc aj podnikom v ťažkostiach, keďže predmetom schémy je poskytovanie pomoci na preventívne, kontrolné a eradikačné opatrenia v súlade s časťou II oddielom 1.2.1.3. bodmi 370 a 371 Usmernení.

**F.3.** Pomoc:

a) sa môže vyplácať iba v súvislosti s chorobami zvierat, v prípade ktorých existujú predpisy Únie alebo Slovenskej republiky, ktoré sú stanovené v zákonoch, iných právnych predpisoch alebo vo forme správnych opatrení, a

b) je súčasťou:

i) verejného programu na úrovni Únie, na vnútroštátnej alebo regionálnej úrovni zameraného na prevenciu, kontrolu alebo eradikáciu príslušných chorôb zvierat alebo Plánu veterinárnej prevencie a ochrany štátneho územia Slovenskej republiky

ii) opatrení, ktoré nariadil príslušný orgán štátnej správy vo veterinárnej oblasti (ŠVPS SR“) podľa § 6 ods. 2 písm. ac) alebo príslušná regionálna veterinárna a potravinová správa (ďalej len „RVPS“) podľa § 8 a §14 zákona č. 39/2007 Z. z.;

iii) núdzových opatrení, ktoré nariadil hlavný veterinárny lekár SR podľa § 6 ods. 5 písm. a) zákona č. 39/2007 Z. z.

Preventívne opatrenia vykonáva príjemca pomoci na základe Plánu biologickej ochrany chovu schváleného príslušnou RVPS. Minimálne požiadavky na opatrenia biologickej bezpečnosti v chovoch sú uvedené v čl. 10 nariadenia 2016/429.

**F.4.** Program a opatrenia uvedené v bode F.3. písm. b) tejto schémy musia obsahovať opis príslušných opatrení na prevenciu, kontrolu alebo eradikáciu chorôb zvierat a sú uverejnené na webovom sídle ŠVPS SR: <https://www.svps.sk/zdroje/index.php?page=skupina&group_id=4>

**F.5.** Pomoc podľa tejto schémy sa poskytne v súvislosti s chorobami zvierat uvedenými
v zozname chorôb zvierat v článku 5 ods. 1 nariadenia 2016/429, v prílohe III k nariadeniu
č. 2021/690 alebo v zozname chorôb zvierat podľa Kódexu zdravia suchozemských zvierat vypracovaného Svetovou organizáciou pre zdravie zvierat.

**F.6.** Pomoc podľa tejto schémy nebude poskytovaná v súvislosti s objavujúcimi sa chorobami, ktoré spĺňajú kritériá stanovené v článku 6 ods. 2 nariadenia 2016/429.

**F.7.** Pomoc podľa tejto schémy sa nevzťahuje na opatrenia, v súvislosti s ktorými sa v právnych predpisoch Únie stanovuje, že náklady na takéto opatrenia znáša príjemca pomoci, pokiaľ náklady na tieto opatrenia pomoci nie sú úplne vykompenzované povinnými poplatkami príjemcov pomoci.

**F.8.** Podľa tejto schémy nebude poskytovaná pomoc na náhradu škôd spôsobených chorobami zvierat, škodcami rastlín alebo inváznymi nepôvodnými druhmi.

**F.9.** Na prijatie pomoci podľa tejto schémy sú oprávnené všetky regióny na území Slovenskej republiky.

# G. Oprávnené projekty

Oprávneným projektom je celkový zámer na kompenzáciu nákladov na prevenciu, kontrolu a eradikáciu chorôb zvierat pre subjekty pôsobiace v odvetví poľnohospodárskej prvovýroby v súlade s bodmi H.3. a H.4. tejto schémy.

# H. Oprávnené náklady

**H.1.** Oprávnenými nákladmi je hodnota služby a tovaru (ďalej len „oprávnené náklady“), ktorú poskytuje ŠVPS SR príjemcovi pomoci priamo alebo prostredníctvom úradných veterinárnych lekárov alebo súkromných veterinárnych lekárov, ktorí vykonávajú štátne veterinárne činnosti v rámci Programov v príslušnom rozpočtovom roku uverejnených na webovom sídle ŠVPS SR <http://www.svps.sk/zvierata/chovatelia_programy.asp>.

**H.2.** Oprávnenými nákladmi sú náklady na služby a tovary, ktoré sa vykonajú alebo použijú pri realizácii Programov v príslušnom rozpočtovom roku.

**H.3.** V prípade preventívnych opatrení sa pomoc môže vzťahovať na tieto oprávnené náklady:

a) na opatrenia biologickej bezpečnosti vrátane opatrení na prevenciu inváznych nepôvodných druhov;

b) na zdravotné kontroly;

c) na analýzy vrátane diagnostiky *in-vitro*;

d) na testy a iné skríningové opatrenia vrátene testov TSE a BSE;

e) na nákup, skladovanie, podávanie a distribúciu očkovacích látok, liekov, látok na liečbu zvierat a biocídnych výrobkov;

f) na preventívne zabíjanie alebo utratenie zvierat, prípadne likvidáciu živočíšnych výrobkov;

g) na čistenie, dezinfekciu a odmorenie prevádzky a vybavenia, a to na základe epidemiológie a vlastností patogénu alebo vektora.

**H.4.** V prípade kontrolných a eradikačných opatrení sa pomoc môže týkať oprávnených nákladov na:

a) testy a iné skríningové opatrenia v prípade chorôb zvierat vrátane testov TSE a BSE;

b) nákup, uskladnenie, podávanie (resp. aplikáciu) a distribúciu vakcín, liekov, prípravkov na liečbu zvierat;

c) zabíjanie alebo utratenie a likvidáciu zvierat, prípadne likvidáciu výrobkov, ktoré sú s nimi spojené vrátane tých, ktoré uhynú alebo boli zničené v dôsledku vakcinácie alebo iných opatrení nariadených ŠVPS SR, ako aj na čistenie a dezinfekciu alebo odmorenie prevádzky a vybavenia;

d) nákup, uskladnenie, zavádzanie a distribúciu pascí alebo iného vybavenia na boj proti inváznym nepôvodným druhom živočíchov.

**H.5.** Do oprávnenej požiadavkyo poskytnutie pomoci formou dotácie (ďalej len „požiadavka“) sa započítavajú oprávnené náklady podľa bodu H.3. písm. e) tejto schémy špecifikované vo výzve na predkladanie žiadostí (ďalej len „výzva“).

**H.6.** Neoprávneným nákladom je daň z pridanej hodnoty (ďalej len „DPH“), ak je príjemca pomoci zdaniteľnou osobou pre účely DPH.

**H.7.** Oprávnené náklady je potrebné doložiť príslušnou dokumentáciou, ktorá je prehľadná, konkrétna a aktuálna.

# I. Forma pomoci

**I.1.** Pomoc podľa tejto schémy, v súvislosti s oprávnenými nákladmi uvedenými
v bodoch H.3. a H.4. tejto schémy, sa poskytuje formou dotovanej služby (vecného plnenia) - v súlade s § 12 ods. 10 písm. a) zákona č. 280/2017 Z. z. - a vypláca sa podľa bodu 372 Usmernení poskytovateľovi preventívnych, kontrolných a eradikačných opatrení.

**I.2.** V prípade, ak sa pomoc poskytuje v rámci preventívnych opatrení na nákup, skladovanie, podávanie a distribúciu očkovacích látok, liekov, látok na liečbu zvierat a biocídnych výrobkov podľa bodu H.3. písm. e) tejto schémy, môže sa poskytnúť priamo príjemcovi pomoci formou dotácie podľa dotácie podľa § 2 ods. 1 písm. c) zákona č. 277/2023 Z. z., v súlade s bodom 372 Usmernení.

**I.3.** Pomoc sa musí vyplatiť priamo dotknutému podniku alebo skupine či organizácií výrobcov, ktorej je tento podnik členom. Ak sa pomoc vypláca skupine alebo organizácii výrobcov, jej výška nesmie presiahnuť výšku pomoci, na ktorú je daný podnik oprávnený.

# J. Výška a intenzita pomoci

**J.1.** Výška pomoci na financovanie oprávnených nákladov, uvedených v bodoch H.3. a H.4. tejto schémy, sa vypočíta na základe skutočne vynaložených oprávnených nákladov.

**J.2.** Pri poskytovaní pomoci formou dotácie na oprávnené náklady podľa bodu H.3. písm. e) tejto schémy, sa vo výzve uvedie maximálna výška pomoci na jednotku dodaných (nakúpených) očkovacích látok, liekov, látok na liečbu zvierat a biocídnych výrobkov alebo služby spojenej s ich skladovaním a podávaním.

**J.3.** Intenzita pomoci je hrubá suma pomoci vyjadrená ako percento z oprávnených nákladov projektu.

**J.4.** Pomoc poskytnutá podľa tejto schémy, ako aj akékoľvek iné platby, ktoré príjemca pomoci prijal v súvislosti s rovnakými oprávnenými nákladmi vrátane platieb vyplývajúcich z iných vnútroštátnych opatrení alebo opatrení Únie, prípadne poistných zmlúv alebo vzájomných fondov, nesmie presiahnuť 100 % oprávnených nákladov.

**J.5.** Pri poskytovaní pomoci formou dotovanej služby alebo dotácie sa výška poskytnutej pomoci rovná ekvivalentu hrubého grantu pomoci.

**J.6.** Na účely výpočtu intenzity pomoci a oprávnených nákladov sa musia použiť číselné údaje pred odpočítaním daní alebo iných poplatkov.

# K. Stimulačný účinok

V prípade pomoci poskytnutej podľa tejto schémy sa v súlade s bodom 55 písm. g) Usmernení nevyžaduje, aby pomoc mala stimulačný účinok, alebo sa predpokladá, že pomoc poskytnutá podľa tejto schémy takýto účinok má.

# L. Podmienky poskytovania pomoci

**L.1.** Pomoc sa môže poskytnúť príjemcovi pomoci nepriamo formou dotovanej služby podľa bodu I.1., alebo priamo formou dotácie podľa bodu I.2., ak:

a) spĺňa podmienky pre žiadateľa podľa tejto schémy, výzvy a súvisiacich právnych predpisov;

b) príjemca pomoci nepoberá pomoc na to isté podporné opatrenie z rozvojových programov poľnohospodárstva a rozvoja vidieka alebo z iných verejných prostriedkov, resp. že v dôsledku takejto kumulácie sa neprekročí maximálna intenzita pomoci alebo výška pomoci uplatniteľná na túto pomoc v súlade s článkom J. tejto schémy, príjemca pomoci túto podmienku preukáže vyhlásením;

c) príjemca pomoci oprávnené náklady nepoužije na vykonávanie činnosti súvisiacich
s vývozom do tretích krajín alebo členských štátov, ktoré by priamo súviseli s vyvážanými množstvami, zriadením a prevádzkou distribučnej siete alebo inými bežnými nákladmi súvisiacimi s vývoznou činnosťou, príjemca pomoci túto podmienku preukáže vyhlásením;

d) spĺňa podmienky uvedené v osobitnom Programe pre jednotlivé druhy zvierat a chorôb;

e) pomoc nepoužije v iných odvetviach ako je poľnohospodárska prvovýroba; príjemca pomoci túto podmienku preukáže vyhlásením;

f) pomoc nepoužije v prospech poľnohospodárskych výrobkov v zmysle prílohy 1 k Dohode WTO o poľnohospodárstve, ktorá predstavuje vývoznú subvenciu podľa vymedzenia v uvedenej dohode. Podobne sa neuplatňuje na pomoc v prospech takýchto výrobkov, ktorá predstavuje finančnú podporu vývozu poskytovanú vládou alebo štátnym orgánom v rozsahu pôsobnosti ministerského rozhodnutia prijatého vo WTO 19. decembra 2015 o hospodárskej súťaži v oblasti vývozu6), ak nie je v súlade s príslušnými požiadavkami odseku 15 uvedeného rozhodnutia týkajúcimi sa maximálnej lehoty splatnosti a samofinancovania, príjemca pomoci túto podmienku preukáže vyhlásením;

g) vykonávateľ schémy preverí, že ku dňu poskytnutia pomoci resp. ku dňu preverovania žiadosti, žiadateľ spĺňa všetky podmienky uvedené v tejto schéme a vo výzve.

**L.2.** V prípade, že sa pomoc poskytuje priamo formou dotácie, príjemca pomoci musí okrem podmienok uvedených v bode L.1. tejto schémy splniť podmienky uvedené v § 8a ods. 4 zákona
č. 523/2004 Z. z. Splnenie týchto podmienok overí vykonávateľ schémy spôsobom a v rozsahu podľa § 8a ods. 5 a 6 zákona č. 523/2004 Z. z.

**L.3.** Pomoc možno poskytnúť, ak žiadateľ k žiadosti priloží nasledovné prílohy:

1. výpočet požiadavky;
2. kópiu dokladu o registrácii chovu zvierat alebo kópiu rozhodnutia o schválení (napr. v prípade chovu hydiny) podľa osobitných predpisov[[7]](#footnote-7));
3. originály alebo úradne osvedčené kópie dokladov uvedených v § 8a ods. 5 a 6 zákona
č. 523/2004 Z. z.;
4. overenú kópiu zmluvy o zriadení účtu alebo potvrdenie o  vedení účtu v banke, nie staršie ako 3 mesiace, na ktorý bude žiadateľovi poskytnutá dotácia;
5. originál alebo úradne osvedčenú kópiu výpisu z príslušného registra, nie staršieho ako 60 dní, osvedčujúceho registráciu žiadateľa (napr. Obchodný register, Živnostenský register, evidencia samostatne hospodáriaceho roľníka (ďalej len „SHR“) - potvrdenie obce, že činnosť SHR trvá, register pozemkových spoločenstiev, register občianskych združení, a pod.);
6. ak má žiadateľ povinnosť registrácie v registri partnerov verejného sektora podľa § 2 ods. 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, vyžaduje sa jeho registrácia v Registri partnerov verejného sektora,
7. kópiu osvedčenia o registrácii pre daň z pridanej hodnoty, ak je žiadateľ platiteľ DPH, alebo vyhlásenie žiadateľa, že nie je platca DPH;
8. ďalšie podklady uvedené vo výzve.

Doklady uvedené v bodoch L.2. a L.3. tejto schémy doloží žiadateľ len v prípade, ak z technických dôvodov nie je vykonávateľovi schémy umožnené získať príslušný doklad podľa zákona proti byrokracii a iných predpisov upravujúcich získavanie údajov alebo výpisov
z informačných systémov verejnej správy. Zoznam dokladov a zdroj ich získania špecifikuje vykonávateľ schémy vo výzve.

**L.4.** Oprávnené náklady sa musia týkať chorôb, ktoré sú súčasťou Programov. Choroby uvedené v Programoch musia byť jasne identifikované, Programy musia byť zverejnené na webovom sídle ŠVPS SR <https://www.svps.sk/zdroje/index.php?page=skupina&group_id=4>

**L.5.** Individuálna pomoc sa nemôže poskytnúť vtedy, ak sa preukáže, že chorobu zvierat alebo zamorenie inváznymi nepôvodnými druhmi spôsobil príjemca pomoci úmyselne alebo
z nedbanlivosti.

**L.6.** Schémy pomoci musia byť zavedené do troch rokov odo dňa vzniku nákladov spôsobených chorobou zvierat, alebo inváznymi nepôvodnými druhmi. Pomoc sa musí vyplatiť do štyroch rokov od daného dátumu. Tieto podmienky sa neuplatňujú na náklady stanovené v bode H.3. tejto schémy.

**L.7.** Na poskytnutie pomoci podľa tejto schémy nie je právny nárok.

# M. Kumulácia pomoci

**M.1.** Pomoc sa môže poskytovať súčasne podľa niekoľkých schém alebo sa môže kumulovať s pomocou *ad hoc* za predpokladu, že výška pomoci na projekt alebo činnosť nepresiahne strop pomoci a intenzitu pomoci uvedené v článku J. tejto schémy.

**M.2.** Pomoc podľa tejto schémy sa môže kumulovať s ktoroukoľvek inou štátnou pomocou, pokiaľ sa uvedené pomoci týkajú rozdielnych identifikovateľných oprávnených nákladov. Pomoc podľa tejto schémy možno kumulovať s ktoroukoľvek inou štátnou pomocou v súvislosti s rovnakými oprávnenými nákladmi, ktoré sa čiastočne alebo úplne prekrývajú, iba vtedy, ak takáto kumulácia nevedie k prekročeniu maximálnej intenzity pomoci alebo výšky pomoci uvedenej v článku J. tejto schémy.

**M.3.** Pomoc poskytovaná podľa tejto schémy by sa v súvislosti s tými istými oprávnenými nákladmi nemala kumulovať s pomocou *de minimis*, ak by výsledkom takej kumulácie bola intenzita alebo výška pomoci presahujúca hodnoty uvedené v článku J. tejto schémy.

**M.4.** Pomoc podľa tejto schémy by sa nemala kumulovať s platbami uvedenými v článkoch  145 a 146 nariadenia (EÚ) č. 2021/2115 v súvislosti s tými istými oprávnenými nákladmi, ak by v dôsledku takejto kumulácie intenzita pomoci alebo výška pomoci presiahla hodnotu stanovenú v Usmerneniach.

**M.5.** Ak financovanie zo strany Únie, ktoré centrálne spravujú inštitúcie, agentúry, spoločné podniky alebo iné orgány Únie a ktoré nie je priamo alebo nepriamo pod kontrolou členského štátu, kombinuje so štátnou pomocou poskytnutou podľa tejto schémy, tak sa pri zisťovaní toho, či sú dodržané stropy vymedzujúce maximálne intenzity a stropy pomoci, zohľadňuje len štátna pomoc poskytnutá podľa tejto schémy, za predpokladu, že celková suma verejného financovania poskytnutá vo vzťahu k tým istým oprávneným nákladom nepresahuje najpriaznivejšiu mieru financovania stanovenú v uplatniteľných právnych predpisoch Únie.

**M.6.** Pomoc poskytovaná podľa tejto schémy by sa nemala kumulovať s pomocou týkajúcou sa investícií, ktorých cieľom je obnovenie potenciálu poľnohospodárskej prvovýroby podľa bodu 152 písm. d) Usmernení.

# N. Mechanizmus poskytovania pomoci

**A) Ak sa pomoc poskytuje formou dotovanej služby**

**N.1.** ŠVPS SR zadefinuje v Programoch a opatreniach podľa bodu F.3. písm. b) tejto schémy konkrétne choroby a úkony, ktoré sa budú poskytovať na základe schémy pre príslušný rozpočtový rok. Programy musia byť zverejnené na webovom sídle ŠVPS SR <https://www.svps.sk/zdroje/index.php?page=skupina&group_id=4> a v úradnom vestníku začiatkom príslušného kalendárneho roka.

**N.2.** Na základe tejto schémy a Programov pre príslušný rozpočtový rok ŠVPS SR začne konať z vlastnej iniciatívy.

**N.3.** Ak príjemca pomoci nepredkladá žiadosť v súlade s § 12 ods. 4 písm. a) zákona
č. 280/2017 Z. z. (nevyžaduje sa preukázanie stimulačného účinku), vykonávateľ schémy overí splnenie podmienok na poskytnutie pomoci podľa bodu L.1. tejto schémy, t. j. vykonávateľ schémy zabezpečí, aby príjemca pomoci doložil potrebné vyhlásenia podľa bodu L.1. tejto schémy.

**N.4.** Príjemca pomoci preukáže splnenie podmienok podľa tejto schémy ŠVPS SR. ŠVPS SR preverí splnenie podmienok, ak sú podmienky schémy splnené, poskytne pomoc v rozsahu vyplývajúcom z Programov a prijatých  opatrení podľa bodu F.3. písm. b) tejto schémy.

**N.5.** Príjemcovi pomoci po splnení všetkých podmienok v schéme bude poskytnutá pomoc formou dotovanej služby na oprávnené náklady do výšky 100 % oprávnených nákladov.

**N.6.** Vykonávateľ schémy použije na financovanie poskytovania pomoci finančné prostriedky zo svojho rozpočtu, ktorý mu stanovilo ministerstvo.

**N.7.** V prípade, ak vykonávateľ schémy nedisponuje vo svojom rozpočte dostatočnou sumou finančných prostriedkov, neposkytuje ďalšiu pomoc podľa tejto schémy.

**N.8.** Pomoc v rámci schémy sa považuje za poskytnutú v súlade s bodom 33 (23) Usmernení, dňom poskytnutia pomoci je dátum, keď príjemca pomoci získa na túto pomoc právny nárok v súlade s uplatniteľným vnútroštátnym právnym režimom.

Vykonávateľ schémy zašle príjemcovi pomoci oznámenie o poskytnutí pomoci vo forme dotovanej služby podľa § 12 ods. 9 zákona č. 280/2017 Z. z. (ďalej len „oznámenie“). Dňom vydania oznámenia sa pomoc považuje za poskytnutú.

**B) Ak sa pomoc poskytuje priamo formou dotácie na účel uvedený v bode H.3. písm. e)**

**N.9.** Vykonávateľ schémy vypíše výzvu. Výzva obsahuje odkaz na príslušný Program a/alebo opatrenia podľa bodu F.3. písm. b) tejto schémy, konkrétne choroby a úkony, na ktoré sa bude poskytovať pomoc v príslušnom rozpočtovom roku na základe schémy štátnej pomoci na prevenciu, kontrolu a eradikáciu chorôb zvierat. Program musí byť zverejnený na webovom sídle ŠVPS SR: <https://www.svps.sk/zdroje/index.php?page=skupina&group_id=4>

 a v úradnom vestníku začiatkom príslušného kalendárneho roka.

**N.10.** Žiadosť sa predkladá vykonávateľovi schémy v termíne a za podmienok uvedených vo výzve.

**N.11.** Príjemca pomoci preukáže splnenie podmienok podľa článku L. tejto schémy a výzvy ŠVPS SR. ŠVPS SR preverí splnenie podmienok, ak sú podmienky schémy a výzvy splnené, poskytne pomoc formou dotácie.

**N.12.** Vykonávateľ schémy pripraví návrh zmluvy o poskytnutí dotácie (ďalej len „zmluva“) a vyzve žiadateľa o podpis zmluvy.

**N.13.** Pomoc v rámci tejto schémy sa považuje za poskytnutú v súlade s bodom 33 (23) Usmernení, dňom poskytnutia pomoci je dátum, keď príjemca pomoci získa na túto pomoc právny nárok v súlade s uplatniteľným vnútroštátnym právnym režimom.

ŠVPS SR uzavrie s príjemcom pomoci zmluvu. V tejto zmluve sa špecifikujú podmienky poskytnutia pomoci a maximálna výška poskytnutej pomoci na jednotku dodaného materiálu alebo služby. Zmluva nadobudne účinnosť nasledujúci deň po dni jej zverejnenia v Centrálnom registri zmlúv. Dňom nadobudnutia účinnosti zmluvy sa pomoc považuje za poskytnutú.

**N.14.** Príjemca pomoci v priebehu obdobia účinnosti zmluvy predkladá vykonávateľovi schémy účtovné doklady preukazujúce vynaloženie oprávnených nákladov podľa pokynov uvedených vo výzve.

**N.15.** Vykonávateľ schémy, po predložení účtovných dokladov verifikuje výšku vynaložených oprávnených nákladov.

**N.16.** Vykonávateľ schémy prevedie na základe zmluvy na účet príjemcu pomoci sumu dotácie zodpovedajúcej sume verifikovaných oprávnených nákladov.

**N.17.** Vykonávateľ schémy poskytuje dotácie (pomoc) do vyčerpania finančných prostriedkov alokovaných v rozpočte vykonávateľa schémy na predmetný účel.

# O. Rozpočet

**O.1.** Predpokladaný rozpočet na poskytnutie pomoci podľa tejto schémy na jeden rok od roku 2025: 10 000 000 EUR.

Tento rozpočet je možné prekročiť pri dodržaní rozpočtu uvedeného v bode O.2. tejto schémy.

**O.2.** Predpokladaný celkový rozpočet na poskytnutie pomoci podľa tejto schémy na obdobie rokov 2025 – 2030: 60 000 000 EUR.

# P. Transparentnosť a monitorovanie

**P.1.** Vykonávateľ schémy informuje príjemcu pomoci, že mu poskytuje pomoc podľa tejto schémy prostredníctvom:

a) oznámenia, ak sa pomoc poskytuje formou dotovanej služby.

 V oznámení uvedie:

* názov (obchodné meno) príjemcu pomoci;
* trvalé sídlo (adresu) výrobnej prevádzky;
* právnu formu (FO alebo PO);
* IČO;
* Účel, na ktorý bola pomoc poskytnutá
* Výšku poskytnutej pomoci

Oznámenie môže byť aj súčasťou vystaveného účtovného dokladu preukazujúceho dodanie dotovanej služby.

b) zmluvy, ak sa pomoc poskytuje formou dotácie.

**P.2.** ŠVPS SR vedie evidenciu o príjemcoch pomoci.

Evidencia o príjemcoch pomoci obsahuje:

* názov;
* trvalé sídlo (adresu) výrobnej prevádzky;
* právnu formu (FO alebo PO);
* IČO;
* výšku pomoci v príslušnom kalendárnom roku;
* veľkosť podniku (MSP/veľký podnik);
* účel, na ktorý bola pomoc poskytnutá;
* oprávnené náklady (z dôvodu potreby kontroly kumulácie pomoci);
* intenzita pomoci (z dôvodu kontroly maximálnej povolenej intenzity pomoci podľa bodu 378 Usmernení).

**P.3.** Ministerstvo a/alebo ŠVPS SR zabezpečia, aby na webových sídlach (www.mpsr.sk,
IS SEMP: <https://semp.kti2dc.sk/>, CRZ: [www.crz.gov.sk/](http://www.crz.gov.sk/), atď.) boli uverejnené tieto informácie:

a) úplné znenie schémy pomoci a jej vykonávacích ustanovení alebo právneho základu pre individuálnu pomoc, alebo odkaz naň;

b) totožnosť orgánu/orgánov poskytujúceho/poskytujúcich pomoc;

c) totožnosť jednotlivých príjemcov pomoci, forma a výška pomoci poskytnutej každému príjemcovi pomoci, dátum poskytnutia pomoci, druh podniku (MSP/veľký podnik), región, v ktorom sa príjemca pomoci nachádza (na úrovni NUTS II) a hlavné odvetvie, v ktorom príjemca pomoci vykonáva svoje činnosti (na úrovni skupiny NACE). Od tejto požiadavky je možné upustiť, pokiaľ ide o individuálnu pomoc, ktorá nepresahuje 10 000 EUR v prípade príjemcov pomoci, ktorí pôsobia v poľnohospodárskej prvovýrobe.

**P.4.** ŠVPS SR poskytuje ministerstvu údaje o pomoci poskytnutej jednotlivým príjemcom pomoci.

**P.5.** Ministerstvo a ŠVPS SR kontroluje dodržiavanie všetkých podmienok stanovených v tejto schéme a vo výzve.

**P.6.** Informácie sa musia uverejniť po poskytnutí pomoci, musia sa uchovávať najmenej desať rokov a širokej verejnosti musia byť dostupné bez obmedzení. Tieto informácie sa musia uverejniť do šiestich mesiacov od dňa poskytnutia pomoci.

**P.7.** Ministerstvo, vykonávateľ schémy a príjemca pomoci uchovávajú podrobné záznamy s informáciami a podpornou dokumentáciou potrebnou na zistenie toho, či boli splnené všetky podmienky stanovené v Usmerneniach, vo výzve a v schéme, týkajúce sa oprávnených nákladov a maximálne prípustnej intenzity pomoci. Záznamy sa uchovávajú počas obdobia 10 rokov odo dňa poskytnutia pomoci a na požiadanie sa musia predložiť Európskej komisii.

**P.8.** ŠVPS SR predloží ministerstvu do 10. februára nasledujúceho roku po roku poskytnutia štátnej pomoci prehľad o poskytnutej pomoci za príslušný rok.

**P.9.** Ministerstvo podľa § 16 ods. 4 zákona o štátnej pomoci poskytne do konca februára Protimonopolnému úradu Slovenskej republiky (ďalej len „koordinátor pomoci“) súhrnnú správu o poskytnutej štátnej pomoci za predchádzajúci kalendárny rok. Súčasťou súhrnnej správy budú aj informácie týkajúce sa chorôb zvierat.

**P.10.** Ministerstvo požiada koordinátora pomoci o zverejnenie úplného znenia schémy na webovom sídle [www.antimon.gov.sk/schemy-statnej-pomoci-a-minimalnej-pomoci/](http://www.antimon.gov.sk/schemy-statnej-pomoci-a-minimalnej-pomoci/). Schéma nadobúda platnosť a účinnosť dňom zverejnenia po schválení Európskou komisiou. Ministerstvo zabezpečí po nadobudnutí platnosti a účinnosti schémy, resp. schémy v znení dodatku zverejnenie jej úplného znenia na svojom webovom sídle počas celého obdobia účinnosti schémy.

**P.11.** ŠVPS SR ako vykonávateľ schémy je povinná podľa § 12 ods. 3 zákona o štátnej pomoci zaznamenávať do centrálneho registra údaje o poskytnutej štátnej pomoci a údaje
o príjemcovi pomoci prostredníctvom elektronického formulára, a to v rozsahu
a v štruktúre podľa bodu 112 Usmernení. Tieto údaje je ŠVPS SR povinná zaznamenať do centrálneho registra do šiestich mesiacov odo dňa poskytnutia pomoci.

# Q. Kontrola a  audit

**Q.1.** Na vykonávanie kontroly sa vzťahuje zákon o finančnej kontrole a audite, zákon
o štátnej pomoci, zákon č. 277/2023 Z. z. a príslušná legislatíva Európskej únie.

**Q.2.** Ministerstvo a ŠVPS SR kontrolujú podľa zákona o finančnej kontrole a audite
a zákona o štátnej pomoci dodržiavanie podmienok, za ktorých sa pomoc poskytla.

**Q.3.** Podľa § 14 ods.1 zákona o štátnej pomoci pri kontrole poskytnutej štátnej pomoci je príjemca pomoci povinný

a) preukázať ministerstvu alebo ŠVPS SR použitie prostriedkov štátnej pomoci

 a oprávnenosť vynaložených nákladov,

b) umožniť ministerstvu alebo ŠVPS SR vykonanie kontroly:

1. použitia prostriedkov štátnej pomoci,

2. oprávnenosti vynaložených nákladov,

3. dodržania podmienok poskytnutia štátnej pomoci.

**Q.4.** Subjektmi zapojenými do finančnej kontroly sú:

* Útvary kontroly ministerstva a ŠVPS SR;
* Ministerstvo financií SR;
* Úrad vládneho auditu;
* Najvyšší kontrolný úrad SR (NKÚ SR);
* kontrolné orgány EÚ.

**Q.5.** Príjemca pomoci vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie pomoci.

**Q.6.** Európska komisia si vyhradzuje právo vyžiadať si v jednotlivých prípadoch ďalšie informácie o poskytnutí pomoci podľa tejto schémy.

# R. Platnosť a účinnosť schémy

**R.1.** Schéma nadobúda platnosť a účinnosť dňom zverejnenia na webovom sídle [www.antimon.gov.sk/schemy-statnej-pomoci-a-minimalnej-pomoci/](http://www.antimon.gov.sk/schemy-statnej-pomoci-a-minimalnej-pomoci/), po jej schválení Európskou komisiou.

**R.2.**  Zmeny v schéme je možné vykonať formou písomných dodatkov. Zmeny okrem zmien formálneho a administratívneho charakteru budú predložené Európskej komisii a nadobudnú platnosť a účinnosť dňom zverejnenia schémy v znení dodatku na webovom sídle [www.antimon.gov.sk/schemy-statnej-pomoci-a-minimalnej-pomoci/](http://www.antimon.gov.sk/schemy-statnej-pomoci-a-minimalnej-pomoci/), po ich schválení Európskou komisiou.

**R.3.** Dodatky k schémam, ktoré sa nepredkladajú na schválenie Európskej komisii, nadobúdajú platnosť a účinnosť dňom zverejnenia schémy v znení dodatku na webovom sídle [www.antimon.gov.sk/schemy-statnej-pomoci-a-minimalnej-pomoci/](http://www.antimon.gov.sk/schemy-statnej-pomoci-a-minimalnej-pomoci/).

**R.4.**Platnosť a účinnosť schémy skončí 31. decembra 2030.Do tohto dátumu musí byť vydané oznámenie alebo zmluva nadobudnúť účinnosť.

# S. Prílohy

**S.1.** Príloha č. 1 k schéme **-** Príloha I. nariadenia Komisie (EÚ) 2022/2472 zo 14. decembra 2022, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú sa zlučiteľné s vnútorným trhom pri uplatňovaní článkov 107 a 108 Zmluvy o fungovaní Európskej únie v platnom znení (<https://eur-lex.europa.eu/legal-content/SK/TXT/?uri=CELEX%3A32022R2472&qid=1677767494805>).

**S.2.** Príloha č. 2 k schéme - Podmienky pre poskytovateľa služby.

**S.3.** Programy na príslušný kalendárny rok uverejnené na webovom sídle ŠVPS SR <https://www.svps.sk/zdroje/index.php?page=skupina&group_id=4>

Príloha č. 2 k schéme

**Podmienky pre poskytovateľa služby**

**1.** V rozpočtovej kapitole ministerstva sú pre príslušný kalendárny rok rozpočtované predpokladané obligatórne výdavky na zabezpečenie chodu rozpočtových a príspevkových organizácií rezortu vrátane ŠVPS SR. V rozpočte ŠVPS SR, ktorý určí ministerstvo, sú alokované aj finančné prostriedky na realizáciu činností podľa tejto schémy.

**2.** Príslušné RVPS vyberajú na výkon úkonov z Komory veterinárnych lekárov SR poverených úradných veterinárnych lekárov (ďalej len „veterinárny lekár“) na základe ich odbornosti. Veterinárnych lekárov menuje minister a RVPS s nimi uzatvárajú zmluvy na vykonávanie určitých štátnych veterinárnych činností. Výšku úhrady za vykonanie štátnych veterinárnych činností veterinárnymi lekármi ustanovuje nariadenie vlády Slovenskej republiky
č. 107/2008 Z. z. z 12. marca 2008 o úhrade za vykonanie štátnych veterinárnych činností súkromnými veterinárnymi lekármi.

**3.** Po vykonaní požadovaných úkonov veterinárni lekári predložia faktúry za vykonanú činnosť u každého príjemcu pomoci na príslušnú RVPS 1x mesačne najneskôr však do konca nasledujúceho mesiaca.

**4.** Úkony a tovary poskytované veterinárnymi lekármi v rámci štátnych veterinárnych činností uhrádza na základe predložených účtovných dokladov príslušná RVPS.Faktúry musia obsahovať aj prílohy s podrobným rozpisom úkonov, cestovného, prípadne kópie faktúr za nakúpený materiál (tovar). Prílohou k faktúre je aj kópia osvedčenia o registrácii pre DPH.

**6.** Faktúry budú uhradené až po odbornej, vecnej a číselnej kontrole vykonanej pracovníkmi príslušnej RVPS.

**7.** V prípade preventívnych, kontrolných a eradikačných opatrení, ktoré sa týkajú nákupu, skladovania, podávania a distribúcie očkovacích látok je možné zakúpenie vakcín formou verejného obstarania. ŠVPS SR tieto obstará formou verejného obstarania a následne budú distribuované chovateľom prostredníctvom veterinárnych lekárov.

**8.** Z odobraných vzoriek vykoná Štátny veterinárny a potravinový ústav so sídlom v Dolnom Kubíne (ďalej „ústav“) laboratórne testy, ktoré budú vykonané na základe žiadaniek na laboratórne vyšetrenie z jednotlivých RVPS. Po vykonaní testov vystaví ústav na ŠVPS SR alebo na RVPS faktúru s presnou identifikáciou úkonov a sumou podľa cenníka laboratórnej diagnostiky. Faktúru zašle na príslušnú RVPS, ktorá skontroluje správnosť údajov. Následne ju RVPS preplatí, alebo zašle na preplatenie na ŠVPS SR. Príjemca pomoci obdrží od ústavu výsledok laboratórneho vyšetrenia s uvedením náležitosti podľa bodu P.1. písm. a) tejto schémy aj s uvedenými fakturovanými cenami.

1. ) bod 33 ods. 7 Oznámenia Komisie - Usmernenia o štátnej pomoci v odvetviach poľnohospodárstva a lesného hospodárstva a vo vidieckych oblastiach (2022/C 485/01) v platnom znení . [↑](#footnote-ref-1)
2. ) bod 33 ods. 46 Oznámenia Komisie - Usmernenia o štátnej pomoci v odvetviach poľnohospodárstva a lesného hospodárstva a vo vidieckych oblastiach (2022/C 485/01) v platnom znení. [↑](#footnote-ref-2)
3. ) Do dňa poskytnutia pomoci, sa príjemca pomoci označuje ako žiadateľ. [↑](#footnote-ref-3)
4. ) Verejná alebo súkromná povaha subjektu vykonávajúceho predmetnú činnosť nemôže mať vplyv na otázku, či tento subjekt má alebo nemá postavenie podniku, rozhodujúce je len to, či vykonáva hospodársku činnosť. [↑](#footnote-ref-4)
5. ) Podľa pravidiel EÚ v oblasti štátnej pomoci služby, ktoré možno kvalifikovať ako hospodárske činnosti, predstavujú plnenia, ktoré sa bežne poskytujú za odplatu. Základná vlastnosť odplaty spočíva v skutočnosti, že táto odplata predstavuje hospodárske protiplnenie daného poskytnutia služby [↑](#footnote-ref-5)
6. ) WT/MIN(15)/45 – WT/L/980. [↑](#footnote-ref-6)
7. ) Napríklad zákon č. 39/2007 Z. z.,

Vyhláška Ministerstva pôdohospodárstva Slovenskej republiky č. 18/2012 Z. z., ktorou sa ustanovujú podrobnosti o identifikácii a registrácii oviec a kôz.

Vyhláška Ministerstva pôdohospodárstva Slovenskej republiky č. 20/2012 Z. z., ktorou sa ustanovujú podrobnosti o identifikácii a registrácii hovädzieho dobytka.

Vyhláška Ministerstva pôdohospodárstva Slovenskej republiky č. 17/2012 Z. z. o identifikácii a registrácii ošípaných.

Vyhláška Ministerstva pôdohospodárstva Slovenskej republiky č. 206/2012 Z. z. o identifikácii a registrácii včelstiev.

Vyhláška Ministerstva pôdohospodárstva Slovenskej republiky č. 103/2017 Z. z. ktorou sa mení a dopĺňa vyhláška Ministerstva pôdohospodárstva a rozvoja vidieka Slovenskej republiky č. 342/2013 Z. z., ktorou sa ustanovujú podrobnosti o registrácii hydiny a bežcov [↑](#footnote-ref-7)